മാര് ജോര്ജ് ഞറളക്കാട്ട് ആത്മീയതയും ഭൗതികതയും ഒന്നിപ്പിക്കുന്ന വിശിഷ്ട വ്യക്തിത്വം: മുഖ്യമന്ത്രി തലശേരി: ആത്മീതയും ഭൗതികതയും ഒന്നിച്ചു കൊണ്ടുപോകാന് കഴിഞ്ഞ മഹത് വ്യക്തിയാണ് തലശേരി ആര്ച്ച് ബിഷപ്പ് മാര് ജോര്ജ് ഞറളക്കാട്ടെന്ന് മുഖ്യമന്ത്രി പിണറായി വിജയന് പറഞ്ഞു. അദ്ദേഹത്തിന്റെ പൗരോഹിത്യ സുവര്ണ ജൂബിലി ആഘോഷം ഉദ്ഘാടനം ചെയ്യുകയായിരുന്നു മുഖ്യമന്ത്രി. സമൂഹത്തില് സാഹോദര്യം നിലനിറുത്തുന്നതില് ഏറെ പങ്കുവഹിച്ച ആളാണ് ഞറളക്കാട്ട്. നിലവിലെ സാഹചര്യത്തില് അദ്ദേഹത്തിന്റെ പൗരോഹിത്യ ജൂബിലി ആഘോഷത്തിന് ഏറെ പ്രസക്തിയുണ്ടെന്നും മുഖ്യമന്ത്രി പറഞ്ഞു. കര്ദിനാള് മാര് ജോര്ജ് ആലഞ്ചേരി അദ്ധ്യക്ഷത വഹിച്ചു. ജൂബിലി സ്മാരക എയ്ഞ്ചല് ഡയാലിസിസ് സഹായ പദ്ധതി ഉദ്ഘാടനം കേന്ദ്ര സഹമന്ത്രി വി. മുരളീധരന് നിര്വഹിച്ചു. സെന്റ് ജോസഫ്സ് ആശുപത്രി ഉദ്ഘാടനം രാജ് മോഹന് ഉണ്ണിത്താനും, മാര് സെബാസ്റ്റ്യന് വള്ളോപ്പിള്ളി സ്മാരക ഭവനത്തിന്റെ താക്കോല് ദാനം കെ. മുരളീധരന് എം.പിയും, ജൂബിലി സ്മാരക സൗജന്യ കണ്ണട വിതരണ പദ്ധതി ഉദ്ഘാടനം മാര് ജോര്ജ് വലിയമറ്റവും നിര്വഹിച്ചു. പാണക്കാട് സയ്യിദ് മുനവറലി ശിഹാബ് തങ്ങള് മുഖ്യാതിഥിയായി. എം.എല്.എമാരായ എ.എന്. ഷംസീര്, കെ.കെ. ശൈലജ, സണ്ണി ജോസഫ്, സജീവ് ജോസഫ്, ജില്ലാ കളക്ടര് എസ്. ചന്ദ്രശേഖര്, നഗരസഭാ അദ്ധ്യക്ഷ ജമുനാ റാണി തുടങ്ങിയവര് സംസാരിച്ചു.